अरुणाचल प्रदेश में सामने आए Coronavirus के 126 नए मामले, संक्रमितों की संख्या 10,548 हुई
अरुणाचल प्रदेश में कोरोना वायरस के कम से कम 126 नए मरीज सामने आए हैं, जिनमें से छह सुरक्षाकर्मी हैं। इसके साथ ही राज्य में कुल संक्रमितों की संख्या बढ़कर 10,548 हो गई है।
ईटानगर: अरुणाचल प्रदेश में कोरोना वायरस के कम से कम 126 नए मरीज सामने आए हैं, जिनमें से छह सुरक्षाकर्मी हैं। इसके साथ ही राज्य में कुल संक्रमितों की संख्या बढ़कर 10,548 हो गई है। स्वास्थ्य विभाग के एक अधिकारी ने बताया कि नए मामलों में से सब से ज्यादा 48 रोगी राजधानी परिसर क्षेत्र से सामने आए हैं। इसके बाद चांगलांग से 15, पश्चिमी सियांग से 10, तवांग, पश्चिमी कामेंग और निम्न सुबनसिरी से सात-सात नए मामले सामने आए हैं। अधिकारी ने बताया कि लेपा रादा से छह और ऊपरी सियांग और पापुमपारे जिले से पांच-पांच नए मामले सामने आए हैं। राज्य निगरानी अधिकारी डॉक्टर एल जाम्पा ने बताया कि सेना के एक जवान, भारत तिब्बत सीमा पुलिस के दो जवान और राज्य पुलिस के तीन कर्मी कोरोना वायरस से संक्रमित हो गए हैं। डॉक्टर एल जाम्पा ने बताया कि नए संक्रमितों में से 15 को छोड़कर बाकी में संक्रमण के लक्षण नहीं हैं और उन्हें कोविड देखभाल केंद्र में भर्ती किया गया है। उन्होंने बताया कि कम से कम 190 मरीज को स्वस्थ होने के बाद रविवार को अस्पताल से छुट्टी मिल गई। उन्होंने कहा कि इसके साथ ही राज्य में संक्रमण से मुक्त होने वाले लोगों की संख्या 7,577 हो गई। जाम्पा ने कहा कि फिलहाल राज्य में मरीजों के स्वस्थ होने की दर 71.83 फीसदी है। अरुणाचल प्रदेश में अब 2,953 मरीजों का इलाज चल रहा है और 18 लोगों की मौत हो चुकी है।